390 Vita

Triplex est vita: nature, gratie, glorie.

De primo, dicitur Gen. 2[:7]: *Inspiravit in faciem ejus spiraculum vitæ*, etc. In hac vita considerare debemus tria, scilicet, periculum, tedium, transitum.

De primo, nota periculum fore vbi est facilitas cadendi impellentibus vndique hostibus et spoliari temptantibus, Job 7[:1]: *Militia est vita hominis super terram*. Nam celo est locus leticie, in inferno locus mesticie, sed super terram locus pugne et milicie. In qua quidem quia facile errare possumus, indigemus regula dirigente que nobis exprimitur.

Secundo, abnegantes inpietatem et secularia desideria, sobrie ne quid superfluum, iuste ne quid dimitum, pie ne quid inordinatum viuamus in hoc seculo.

Item, sobrie contra carnis voluptatem, iuste contra mundi cupiditatem, pie contra diaboli impietatem.

¶ Set quero vnde hic habetur, tam facilitas peccandi et cadendi. Certe quia facile est a medio recedere in quo consistit virtuosa viatorum vita.

¶ Secundo, debemus considerare huius vite tedium quod est propter multiplicitatem pacienti ingruentibus tribulationibus, tam iuuatis quam illatis. Ideo dicitur in Psal. [30:11]:

*Defecit in dolore vita mea, et anni*. Job 14[:1]: *Homo natus de muliere*, ideo cum renatu, *brevi vivens* /f. 122va/ *tempore*. Ideo cum metu replebitur multis miseriis. Ideo cum fletu quasi flos eger dicitur periculose nascendo et conteritur laboriose viuendo et fugit velut vmbra continue ad mortem tendendo contra illud tedium. Eget homo spe confortante, sicut accipiens medicinam purgatinam confortatur, Job 10[:1]: *Taedet animam meam vitae meae*. Igitur expedit ut homo patiatur propter Christumque alias esset passurus et sic faciat de neccessitate virtutem, 2 Cor. 4[:11]: *Nos, qui vivimus, in mortem tradimur propter* Christum.

Tercio, debemus considerare huius uite transitum qui continue tendit ad mortem velimus nolimus, Psal. [88:49]: *Quis est homo qui vivet et non videbit mortem?* Et Jac. 4[:15]: *Quæ est vita vestra? vapor [est] ad modicum parens*, etc. Vnde Augustinus, nescio vnde venio aut quo vado, sed plane scimus quod mortales sumus. Morte enim nihil certius, sed hora mortis nihil incertius. Non enim scimus quomodo aut quando aut vbi moriemur, quoniam mors vbique nos expectat. Propter hunc transitum breuem expect homini instanter operari, sicut viator instante vespere instat, vie pauper contendit intrare ante clausionem ianue, Eccle. [9:10]: *Quodcumque [facere] potest manus tua, instanter operare*. Job 7[:7]: *Memento*, mei Domine, *quia ventus est vita mea, et non revertetur*, etc.

¶ De secundo, quod est vita gratie, notandum est quod sicut uita nature perpenditur ex tribus: ex sensu, motu, et affatu. Sic uita gratie perpenditur in homine quando vtitur sensu discrecionis, motu bone operationis, verbo sane edificacionis.

De primo, signum est quod homo viuit spiritualiter et gratiose si vtatur visu contemplationis, Ose. 6[:3]: *Vivificabit nos post duos dies*. Si vtatur auditu predicationis, Deut. 8[:3]: *Non in solo pane vivat homo, sed in omni verbo*. Si vtatur gustu dilectionis, sic carbo ignitus dicitur viuus, [1] Joan. 3[:14]: *Nos scimus quoniam translati sumus de morte ad vitam, quoniam diligimus [fratres].* Si vtatur officium bone opinionis, sicut eger spirans dicitur viuus, 2 Cor 2[:16]: *Aliis* sumus *odor uite* *in vitam.* Si vtatur tactu maceracionis, Rom. 12[:1]: *Exhibeatis corpora vestra hostiam Deo viventem*. Nam secundum Apostolum, Rom. 8[:13]: *Si secundum carnem vixeritis, moriemini*.

Secundo, censetur homo spiritualiter viuere ex motu bone operationis, sicut arbor dicitur viua quando genuerat et fructificat, Prou. 16[:5]: *Initium bonæ* vitæ *facere justitiam*. Vere inicium quia hic inchoatur et in futuro impletur, Psal. [68:33]: *Quaerite Deum, et[[1]](#endnote-1) vivet anima vestra*. Nam Apostolus dicit [Act. 17:28]: *In ipso vivimus, movemur, et sumus.* Esse perseuerancie, vnde ipse ait, Joan. 14[:6]: *Ego sum via, veritas, et vita*. Vita serui multum placet domino quando viuit totaliter ad nutum domini, [2] Cor. 5[:15]: *Pro omnibus mortuus est Christus: ut, et qui vivunt, jam non [sibi] vivant, sed ei qui pro* eis *mortuus est et resurrexit*.

¶ Tercio, causetur homo spiritualiter viuere ex verbo sane edificacionis, sicut fons dicitur viuus qui vberum fluit, Psal. [117:17]: *Non moriar*, morte culpe sed uita gratie, *et narrabo* *opera Domini*. In redicacione et edificacione, Amos 5[:6]: *Quaerite Dominum*, vobis et subditis verbo predicacionis et exemplo sanitatis. Nam sicut oculos dirigendo alia membra dirigit ut se per viam rectam. Sic qui per doctrinam dirigit alios et vitam eternam dirigit. Et se pro sex via vite, increpacio discipline et vnite, ingrata virtutis, ne forte comburatur domus Joseph, id est, ecclesia igne iniquitatis, sed heu quia iam non queritur Dominus propter se, sed propter sua, Joan. 6[:26]: *Quaeritis me non quia vidistis signa, sed quia* de *panibus* meis comedistis. Vbi dicit Gregorius, hic Dominus personam illorum detestatur, qui per sacros ordines non virtutum merita, sed uite presentis subsidia equirunt. Nec cogitando viuendo quid imitari debeant, sed que stipendia percipiant. Vnde et multi qui uita gratie viuere videntur, non viuunt, Apo. 3[:1]: *Scio opera tua, quia nomen habes quod vivas, et mortuus es*.

Item, dicit Augustinus, hic debet quisque bene viuere, ut detur ei semper viuere. Nam si tibi non detur semper viuere, [quid prodest bene vivere]? Ergo nec bene viuere dicendi sunt, qui finem bene viuendi uel nesciunt uel contempnunt.

¶ Item, nota quod vita actiua in quantum studet militat saluti proxiomorum /f. 122vb/ vtilior est quam contemplatiua, sed non dignior. Sed uita actiua quando ad seipsum tantum ordinatur nec vtilior est nec dignior.

¶ Item, retrogrado gradu videntur procedere status bonorum et malorum, quia mali procedunt ab honoribus quibus nunc eleuantur, et a dictiis quibus nunc dilatantur, et a deliciis quibus nunc impinguantur ad vtilitatem, egestatem, et angustiam inferni, secundum illud Job [21:13]: *Ducunt in bonis dies suos*. Sed boni econtro ab humilitate vite, a paupertate substantie, ab austeritate penitencie procedunt ad honorem, fertilitatem substantie, et ad delicias paradisi. Exemplum in diuite et Lazaro, Joan. [16:20]: *Tristitia vestra vertetur.* Vnde et vita mundanorum bene comparatur linee cuius extrema sunt duo puncta, scilicet, nasci et mori. Quicquid ergo acceperit homo inter ista duo puncta diuisibile est, sed vltra non. Sic est de uita peccatoris.

¶ Item, vita hominum ad modum statere mouetur, cuius vna parte eleuati deprimunt altera et econtro. Sic tiranni in presenti eleuati, deprimunt altera pauperes et iustos. Sed econtro erit in futuro quia iustis eleuatis, tiranni deprementur. Exemplum in Susanna et senibus, Dan. 13[:5]. In Petro et Herode, Act. 12[:1]. In Domitiano et Johanne.

De tercio, quod est uita glorie, nota quod tribus moris adquiritur.

Primo, per fidem, Tob. 2[:18]: *Filii sanctorum sumus, et vitam illam expectamus, quam Deus daturus est* illis *qui fidem suam numquam mutant ab eo*. Verum quia *fides sine operibus mortua est*, Jac. 2[:20]. Ideo communiter uita glorie adquiritur per bonam operacionem, Matt. 19[:17]: *Si vis ingredi ad vitam, serva mandata*.

Tercio, adquiritur per participacionem sacramenti. Sicut enim per nutrimentum corporale continuatur vita animalis, sic per istud alimentum spirituale et sacramentale conseruatur et continuatur vita spiritualis, Joan 6[:55]: *Qui manducat meam carnem, et bibit meum sanguinem, habet vitam æternam*. Vnde patet quod mirabile huius sacramenti glutinum, nam frater ad fratrem, pugil ad clientem se habent in aliqua distancia, sed non est inter cibum istum et cibatum. Vnde Augustinus in *Confessiones*, non tu me mutabis in te, sicut cibus carnis, sed [tu mutaberis in me], etc., Joan. 6[:41]: *Ego sum panis vivus, qui de cælo descendi*. Vnde Seneca, *Epistula* 64 Ad Lucilum, male viuunt, qui semper viuere incipiunt, cum desinendum esset. Et viuere desierunt priusquam viuere inciperent. Et Augustinus, *De verbis Domini*, sermo 28, considerate, fratres, quantum amanda sit illa uita, vbi numquam finias uitam. Hic laboras, anhelas, et vix enumerantur huius uite necessaria. Discite, ergo querere uitam eternam, vbi ista non tolerabitis. Vnde Seneca, *Ad Lucilum*, disce, quasi semper victurus. Sed viue quasi cras moriturus. In hac terra sunt multe in te, quia hic frequenter homo moritur dicente Apostolo, 2 Cor. 11[:23]: *In mortibus frequenter*. Ideo dicitur in Psal. [62:4]: *Melior est misericordia tua super vitas*. Quia quamdiu indigemus Dei misericordis sumus in pleribus uitis magis quam in vna uita. Ideo dicit Augustinus, *Epistola* 27, si vita diligitur, ibi adquiratur vbi nulla morte finitur. Quia Daniel vnde vixit non potuit ledi a leonibus, Dan. 14[:30]. Quia Noe iustus fuit animalia sibi obedierunt, Gen. 7[:14]. Sol obediebat, Josue 10[:13]. Elie obediuit ignis de celo et deuorant quinquaginta, 4 Reg. 1[:10]. Vnde Gregorius, *Super Ezechiel*, libro 2, c. 10, vivere Deo est omne quod facimus, non nostro, sed zelo Dei facere. In hiis que agimus nobis potius quam Domino ministremus. Et Tullius, licet in aliis nescire, non pudeat. Sed nescire bene viuere pudendum est.

Item, Hieronimus, *Epistola* 78, nihil aliud decipit genus humanum, sicut quod dum ignorant spatium vite, longiorem sibi uitam repromittunt. Non est tam senex, quin se adhuc vno anno supernumere suspiciatur.

Item, Gregorius, *Homilia* 2, quid est uita presens mortalis, nisi via quedam. Sed qualis uia perpendite, in labore vie lacessore. Et tamen eandem viam nolle finire.

1. *et* ] *add*.Inueniet F.128. [↑](#endnote-ref-1)